Velg riktige treningsklær – NRK Livsstil – Tips, råd og innsikt
Visste du at du bør unngå tunge bomullsstoffer når du trener?
Publisert 26.10.2007, kl. 14.20
- Ved å legge litt ekstra omhu i valget av treningsklær vil du i større grad oppleve glede - og kanskje også inspirasjon - når du trener, sier Jorunn Sundgot-Borgen, professor ved Norges Idrettshøgskole.
Bomull er fy-fy!
Plagg av syntetiske stoffer er best på trening.
Plagg av tunge bomullsstoffer er det første du bør unngå når du trener.
Bomullen vil suge svetten til seg og plagget blir tungt, samtidig som det klistrer seg til kroppen. Dessuten blir du lett kald i svette bomullsklær.
LES OGSÅ: Til krig mot stinkende svette
Derimot bør du velge treningsklær i syntetiske stoffer som absorberer og transporterer fuktigheten. I tillegg vil plagg av disse stoffene gjøre slik at du kan bevege deg lettere.
Formsydd til styrketreningen
Riktige og behagelige treningsklær er spesielt viktig når du driver kondisjonskrevende aktiviteter, hvor du får høy puls og svetter mye. Det kan for eksempel være sykling, løping, langrenn, roing og stavgang.
Når du trener styrke, yoga eller for eksempel pilates, trenger ikke klærne å sitte like stramt.
Likevel kan det være en fordel med formsydde klær, samtidig som de er ledige og ikke strammer under øvelsene.
LES OGSÅ: Visste du dette om bh-en?
Det er gunstig at treningsoverdelene er formsydd og i syntetisk stoff som polyester, meryl og lycra. Hvis plagget i tillegg inneholder elastan, er det elastisk.
Noen overdeler har små hull i hele eller deler av toppen, og det gjør at de transporterer fuktighet spesielt godt.
Stoffvalgene kommer i forskjellige kvaliteter og sammensetninger, og du bør velge tykkelse etter hva du trives best i.
Sømmer i lengderetning
Nå du kjøper tights, bør du holde deg til de i syntetisk stoff - og som er formsydd rundt knærne.
Sømmer og eventuelle reflekser i tightsen bør gå i lengderetningen - ikke på tvers av buksene. Det er også bra med knytting i livet.
Når det er kaldt ute bør du kle deg i flere tynne lag, i steden for få og tykke plagg. Velg superundertrøyer fremfor en tykk trøye.
Løpejakken bør også være i syntetisk stoff, samtidig som den bør være formsydd og lett.
Velg joggesko med god demping.
Jakken trenger ikke være vanntett, men noe vind- og vannavstøtende kan være en fordel. Pusteegenskapene til jakken blir ofte for dårlig, hvis den blir vanntett.
Har jakken påsydde reflekser, slipper du egen refleksvest når det er mørkt ute.
Joggeskoene du trener i skal ha god demping foran og bak. De forskjellige skoprodusentene velger demping i forskjellig kvalitet, noen bruker luft, mens andre bruker gel.